kardosdrur/scandi-wiki huggingface dataset:
Mediemuseet

Mediemuseet (Danmarks Mediemuseum. Tidligere Danmarks Grafiske Museum) er et mediehistorisk museum i Odense. Mediemuseet åbnede i 1984 på Brandts Klædefabrik. I 1989 fusionerede museet med Dansk Pressemuseum og Arkiv.

I 2013 blev Mediemuseet en del af Museum Odense. Museet har fokuseret på dansk mediehistorie og den teknologiske udvikling, som medierne har gennemgået op igennem 1900-tallet og begyndelsen af det 21. århundrede. Udviklingen blev belyst blandt andet ved udstilling og sammenligning af aviser, ugeblade og pressefotografier fra forskellige tidsperioder samt udstilling af oprindelige trykpresser, radio- og tv-apparater.

I 2019 flyttede Mediemuseet til bygningskareen ved Møntergården.

Referencer

Eksterne henvisninger 
 Mediemuseets websted

Museer i Odense
Mediehistorie
Museer etableret i 1984
Nordisk Film Biografer Odense

Nordisk Film Biografer Odense er en biograf med 9 sale, beliggende i Odense Banegårdscenter i centrum af Odense.

Biografen ejes af Nordisk Film Biograferne

Biografer i Odense
Odense
Vue Rosengård

Vue (tidligere CinemaxX Odense) er beliggende som en del af Rosengårdcentret og er blandt de første biografer i Danmark, der kan vise film i billedopløsningen Digital 4K.
Biografen blev i januar 2012 kåret som Årets Biograf 2012 af FAFID. I forbindelse med en ombygning af Rosengårdcentret skiftede CinemaxX Odense i 2022 navn til Vue Rosengård.

Biografsale

Referencer 

Biografer i Odense
Søren Ventegodt

Søren Ventegodt (født den 26. marts 1961 i København) er en dansk alternativ behandler og tidligere læge. Ventegodt er uddannet cand.med. fra Københavns Universitet i 1992.

Forskning i livskvalitet 
Ventegodt fik i 1992 en bevilling fra Apotekerfonden til at forske i livskvalitet. I 1994 udgav han en rapport om livskvalitet, som var baseret på ca. 6000 spørgeskemaer, og i 1995 udkom undersøgelsen som en bog. Resultaterne var meget kontroversielle. Ventegodt konkluderede at subjektive faktorer havde større betydning for livskvaliteten end objektive faktorer, og at tobak og alkohol var mindre helbredsskadeligt end dårlig livskvalitet. Rapporten blev stærkt kritiseret af blandt andre flere læger. Lars Iversen som var  kontorchef i Sundhedsstyrelsens afdeling for Forebyggelses og Sundhedsfremme kaldte det "glasklart vrøvl". Niels Kristian Rasmussen som var afdelingschef i Dansk Institut for Klinisk Epidemiologi (DIKE) påpegede at mange dør tidligt af røg og druk.

Fratagelse af lægeautorisation 
Den 20. december 2005 fratog Sundhedsstyrelsen midlertidigt Søren Ventegodts autorisation, da Sundhedsstyrelsen vurderede, at han er til fare for sine patienter – en afgørelse, som Sundhedsministeriet stadfæstede den 7. november 2006 med samme begrundelse. 

Den 5. maj 2020 fremgik det af en kendelse fra Østre Landsret, at der med vægt på "den tid der er forløbet" ikke længere var grundlag for at opretholde fratagelsen. Ventegodt forklarede i landsretten at han ikke agtede at genoptage professionen som praktiserende læge. Efter han fik tilbuddet om at søge om generhvervelse af sin lægeautorisation, valgte han at deponere den.

Referencer 

Læger fra Danmark
Alternative behandlere fra Danmark
Skálabotnur

Skálabotnur  (dansk: Skålefjord), eller Skálafjørður, er en bygd på Eysturoy, Færøerne beliggende ved bunden af fjorden Skálafjørður. Bygden var en del af Skála Kommune, sum nu er lagt sammen med Runavík Kommune 

Bygden blev første gang nævnt i 1630, men udgravninger viser at stedet også tidligere har været beboet.

I 1987 begyndte den karismatiske bevægelse at holde møder i Skálabotbur og i 2004 blev den nye store bygning taget i brug. Bygningen har 800 siddepladser. I 2010 åbnede Keldan sin første friskole, som er en kristen friskole med forskole, skole til de yngre børn og skolefritidsordning.

I bygden befinder der sig en station for fiskeyngel, som efter ca. 2 år udsættes i fiskeopdrættene.

Indbyggertallet var 113 pr. 1. januar 2016. Postnummeret er FO-485.

Noter 

Byer på Færøerne
Eysturoy
Hard Candy (Madonna-album)

Hard Candy er Madonnas 11. studiealbum og 19. pladeudgivelse. Albummet blev udgivet i 2008.

Spor 
 Candy Shop
 4 Minutes
 Give It 2 Me
 Heartbeat
 Miles Away
 She's Not Me
 Incredible
 Beat Goes On
 Dance 2night
 Spanish Lesson
 Devil Wouldn't Recognize You
 Voices

Album fra 2008
Madonna-album
Hard Candy

Hard Candy kan henvise til:

 Hard Candy (Madonna-album) – et album fra 2008
 Hard Candy (Counting Crows-album) – et album fra 2002, herunder albummets titelsang "Hard Candy"
 Hard Candy (Ned Doheny-album) – et album fra 1976
 Hard Candy (film) – en film fra 2005 instrueret af David Slade
 Hard Candy: A Book of Stories – en novellesamling af Tennessee Williams
 Hard Candy, en roman af Andrew Vachss
 Hard Candy, et skuespil af Jonathan Rand
 Hard Candy (virksomhed), et amerikansk kosmetikfirma
Audi Avant

Avant er den officielle salgsbetegnelse for stationcarbiler af mærket Audi. Avant beskriver dermed karrosseriformen.

Den første bil med betegnelsen Avant kom på markedet i 1977 med Audi 100 C2 Avant. På dette tidspunkt var Audi 100 Avant dog ikke en rigtig stationcar, men derimod en combi coupé med kortere bagende og stor bagklap, som åbnede sammen med bagruden.

Audi-biler betegnet som Avant 
 Store mellemklasse: Audi 80 blev fra byggeserie B4 i 1992 solgt som Avant, mens efterfølgeren Audi A4 blev solgt som Avant fra starten.
 Øvre mellemklasse: Audi 100 blev fra byggeserie C2 i 1977 solgt som Avant. Med introduktionen af byggeserie C4 fik modellen i 1991 en rigtig stationcarbagende. Efterfølgeren Audi A6 blev i alle byggeserier solgt som Avant.
 De sportslige "RS"-modeller RS2, RS4 og RS6, som er baseret på de ovennævnte modelserier, findes også som Avant. Disse biler sælges hovedsageligt som Avant.

Ikke som Avant betegnede stationcarmodeller fra Audi 
 Audi F103 blev i stationcarversionen betegnet Variant ligesom stationcarbiler fra Volkswagen.
 Volkswagen Passat B1 Variant blev udelukkende til eksportmarkeder solgt som Audi Kombi og havde betegnelsen Audi 80 Estate (i England og Sydafrika) eller Audi Fox Station Wagon (i USA).
 Audi allroad quattro bærer ikke betegnelsen Avant, selv om den er baseret på Audi A6 Avant.
 En stationcarlignende udgave af Audi A3 hhv. Audi A5 betegnes Audi A3 Sportback hhv. Audi A5 Sportback.

Konceptbiler 
I 2001 viste Audi på Frankfurt Motor Show konceptbilen Avantissimo, en stationcar i luksusklassen. På trods af stor positiv resonans i fagpressen blev den dog ikke serieproduceret.

Eksterne henvisninger 

Avant
Stationcars
Gustav Salinas

Gustav Salinas (født Gustav Andersen Salinas 11. juli 1990 i Aarhus) er en dansk reality-personlighed og iværksætter, som har medvirket i en lang række underholdningsprogrammer. Salinas har i diverse underholdningsprogrammer spillet rollen som den stereotype homoseksuelle mand.

Sideløbende med sin karriere i reality har han startet flere virksomheder, herunder FitnessNu og et slikfirma. Han har udgivet sin egen bog Mit sande jeg.

Karriere 

Salinas blev oprindeligt uddannet tjener på Hotel- og Restaurantskolen.

Han blev kendt, da han i 2008 stod i panelet til TV2's Dagens Mand pga. sine skarpe kommentarer og åbenlyse naivitet og uvidenhed; denne uvidenhed er senere blevet hans brand i alle de andre programmer, han deltager i.

Sammen med Linse Kessler medvirkede han i TV3-programmet Gustav & Linse på udebane fra 2012. Salinas og Kessler rejste rundt og blev udfordret med uvante situationer og miljøer som f.eks. at leve som i middelalderen på Middelaldercentret og deltage i VM i luftguitar i Finland.

I 2013 medvirkede han på 8Balls sang "Gustav", og ved juletid samme år samarbejdede han endnu en gang med gruppen på sangen "Gustavs Jul".

Den 8. marts 2013 debuterede Gustav som radiovært på Radio24syv, hvor han i programmet Forfra med Jeppesen blev Michael Jeppesens medvært.

I 2015 ragede Gustav uklar med medievirksomheden Zetland, da han anklagede mediet for at lyve om ham i en udgivelse.

Løbende har han investeret i ejendomme og ejer flere lejligheder i København, bl.a. en i Gemini Residence.

Han uddannede sig til personlig træner og havde en overgang et fitnesscenter i Hillerød. Efterfølgende har han lanceret appen FitnessNu.

I 2021 etablerede han Salinas Slik, der fremstillet sikkerfrit slik.

Privatliv og opvækst 
Hans mor er fra Chile, og han har fire brødre, men han undgår, af hensyn til dem, bevidst at nævne for meget om dem i medierne. Gustav taler flydende spansk. Han sprang ud som homoseksuel som 15-årig. 

Gustav har i flere tilfælde været udsat for hadforbrydelser, bl.a at få en flaske i hovedet og måtte indlægges. Han har været i retten i forbindelse med to af sagerne.

Tv 
 Dagens Mand (TV 2)
 Wipeout (Kanal 5)
 Divaer i junglen (TV3)
 For lækker til Love (TV3)
 Gustav & Linse på udebane (TV3 fra 20. august 2012)
 For Lækker til København (2013)
 Stjerner på væggen (2014)
 Jeg er en celebrity - få mig væk herfra! (2015)
 Til middag hos... (2016)

Musik 
2013 "Gustav" 8Ball feat. Gustav
2013 "Gustavs Jul" 8Ball feat. Gustav

Radio 
 Forfra med Jeppesen - Åbent Studie (Radio24syv)

Referencer

Eksterne henvisninger 
 Blog 
 
 Artikler som nævner Gustav som det stereotype billede på en homoseksuel.

Tv-personligheder fra Danmark
Danskere i 2000-tallet
Personer fra Aarhus
Søfartens Ledere

Søfartens Ledere er en dansk landsdækkende fagforening for styrmænd, skibsførere, duale skibsofficerer, maskinmestre, havnefolk, lodser og en række faggrupper inden for det maritime erhverv.

Navnet Søfartens Ledere blev valgt i 2006 som afløser for navnet Dansk Navigatørforening, der blev brugt første gang i 1897.

Dansk Navigatørforening blev oprettet for at etablere en bredere forening end Danmarks Skibsførerforening fra 1874, hvor medlemskab forudsatte erhvervet skibsførerbevis.

Ekstern henvisning og kilde
Søfartens Lederes hjemmeside

Brancheforeninger i Danmark
Ishii Kikujirō

Ishii Kikujirō (石井 菊次郎, Ishii Kikujirou)(24. april 1866 i Tokyo-25. maj 1945) var en japansk greve og diplomat.

Karriere 

Ishii var ambassadesekretær 1891-1896 i Paris og 1896-1900 i Peking, derefter ansat i krigsministeriet, i den sidste tid som vice-minister. Ishii var 1912-1915 ambassadør i Paris, i perioden juli 1915-oktober 1916 udenrigsminister, hand blev i 1917 sendt på en særlig mission til USA og var siden i tiden februar 1918-juni 1919 ambassadør i Washington og fra oktober 1920 atter ambassadør i Paris.

Ishii repræsenterede Japan i Folkeforbundets råd (1920) og var desuden første japanske delegerede ved delegeredeforsamlingens møder i Genève.

Eksterne henvisninger 

 Nordisk Familjebok, Uggleupplagan (1924), bind 36, sp. 692-693; opslag: Ishii, Kikujiro (svensk)

Diplomater fra Japan
Personer fra Tokyo
La' det gro

La' det gro er Gnags' fjerde studiealbum, udgivet i 1977 på Genlyd. Det er som det eneste Gnags-album indspillet med Ole Poulsen (tidl. Alrune Rod) som erstatning for Per Chr. Frost, der var stoppet i 1976. Kort tid efter dette album havde Poulsen dog forladt gruppen, og Frost var tilbage. Mens indspilningen af det forrige album, Det er det, foregik på to spor, var Feedback-studiet nu blevet udvidet til 16 spor.

I nummeret "Paradis" genanvendes teksten til "Jeg kan ikke bygge dit paradis" fra Det er det – dog er der tilføjet en ekstra strofe. Musikken i de to numre er forskellig.

La' det gro fik en ret lunken modtagelse i musiktidsskriftet MM, hvor Torben Bille bl.a. kaldte nogle af teksterne "lige så ufarlige som Anker Jørgensens nytårstaler". I Politikens Dansk Rock Leksikon fra 2002 blev albummet dog betegnet som "et kunstnerisk gennembrud for Gnags", selvom pladen i samme artikel kun tildeles to ud af fem stjerner.

Numre

Side 1 
 "Ingen endelige grænser" (4:27)
 "Som det som regel går" (3:50)
 "Paradis" (5:26)
 "Luk op og sug ind" (5:14)

Side 2 
 "Et spil så forrykt" (5:28)
 "Her hvor regnen siler ned" (4:28)
 "Fællessang" (4:09)
 "Kulturkroen" (4:05)
 "La' det gro" (3:19)

Noter

Litteratur 
 Bille, Torben (red. 2002): Dansk Rock Leksikon. København: Politikens Forlag
 Bille, Torben (2011): "House of Gnags sat til salg". Torbenbille.dk (07-03-2012)
 Deleuran, Peter og Jan Knus (1985): Gnags – Kan I høre noget. Aarhus: Forlaget Modtryk

Eksterne henvisninger 
 Discogs – Gnags – La' det gro (18-03-2012)
 La' det gro på Gnags.dk (inkl. tekster)  (18-03-2012)

Album fra 1977
Gnags-album
Lansing-Ishii-aftalen

Lansing-Ishii-aftalen (japansk: 石井・ランシング協定; Ishii-Ranshingu Kyōtei) var en diplomatisk note mellem USA og det Japan den 2. november 1917 vedrørende uoverensstemmelser om forholdene i Kina.

Ifølge den offentliggjorte tekst underskrevet af USAs Secretary of State (udenrigsminister) Robert Lansing og Japans særlige udsending Ishii Kikujirō lovede begge parter at fastholde den Åbne Dørs Politik i Kina under iagttagelse af landets territorielle og administrative integritet. Imidlertid anerkendte USA samtidigt, at Japan havde "særlige interesser" i Kina som følge af landets geografiske nærhed, især i de dele af landet, som lå nær japansk territorium, hvilken anerkendelse reelt var i strid med ovennævnte princip.

I en hemmelig protokol i tilknytning til den offentliggjorte aftale lovede begge parter ikke at udnytte sådanne fordelagtige muligheder, som måtte vise sig i forbindelse med den igangværende 1. verdenskrig til at sikre sig særlige rettigheder eller privilegier i Kina på bekostning af andre allierede nationer som følge af krigen mod Tyskland.

Datiden opfattede Lansing-Ishii-aftalen således, at Japan og USA havde bilagt deres tidligere indbyrdes voksende uenighed og kamp om Kina, og aftalen blev hilst som en milepæl i de japansk-amerikanske forbindelser. Det gik imidlertid snart op for omverdenen, at aftalen var uklar i enkelthederne, hvilket gav fortolkningsmuligheder, og at der således reelt intet var kommet ud af omkring to måneders forhandlinger.

Lansing-Ishii-aftalen blev ophævet i april 1923, da den blev afløst af nimagtsaftalen indgået under Washington-konferencen.

For Japan betød aftalen dels, at landet vandt anerkendelse for sine hævdede særlige interesser i Kina, dels at landet vandt hævd som part i internationale spørgsmål.

Litteratur

Eksterne henvisninger
 The Imperial Japanese Mission to the United States, 1917, Appendix B. – Hele den offentlige aftaletekst (engelsk)

Noter

Japans historie
Kinas historie
Fayard

Fayard A/S er et dansk reparationsskibsværft beliggende ved Munkebo, ca. 11 kilometer nordøst for Odense Centrum. Værftet er etableret på det tidligere Lindøværfts arealer.

Værftet blev grundlagt i 1916 og hed oprindeligt Fredericia Skibsværft, men flyttede i 2010 fra fæstningsbyen Fredericia til Munkebo. I 2011 skiftede værftet navn til FAYARD A/S. I det skæve regnskabsår 2019/2020 leverede virksomheden et overskud efter skat på 86,2 mio. kr., hvilket svarer til en fremgang på over 70 %.

Note

Ekstern henvisning og kilde 
 Fayards hjemmeside 

Skibsværfter i Danmark
Etableret i 1916
Bygninger, konstruktioner og anlæg i Kerteminde Kommune
Katō Tomosaburō

Kato, Tomosaburo (加藤 友三郎, Katou Tomosaburou)(22. februar 1861 i Hiroshima-24. august 1923 i Tokio) var japansk baron og statsmand. 

Kato uddannedes som søofficer, blev ved udbruddet af den russisk-japanske krig stabschef på admiral Kamimuras krydsereskadre og deltog i det afgørende søslag ved Tsushima 27. maj 1905 som stabschef hos admiral Togo. Ved Japans indtræden i 1. verdenskrig blev han chef for 1. Eskadre og 1915—21 marineminister i begge grev Okuma’s og de to følgende kabinetter (Terautsji’s og Kei Hara’s). På afrustningskonferencen i Washington fra november 1921 til februar 1922 var han Japans repræsentant og fik som førsteminister (12. juni 1922—24. august 1923) det hverv at gennemføre konferencens forskellige traktater og bestemmelser. Han blev syg i begyndelsen af året og overdrog ledelsen af forretningerne til grev Utsjida som førsteminister ad interim''.

Eksterne henvisninger 
 

Diplomater fra Japan
Personer fra Hiroshima
Cykel med fast gear

Cykel med fast gear (fixie) er et udtryk for en cykel, der har et fast cykelnav, hvilket betyder at pedalerne altid drejer, hvis hjulet drejer, hvilket igen betyder, at en cykel med fast gear ikke har friløb.

En cykel med fast nav er en cykel, hvis pedaler både kan køre frem og tilbage, det vil sige, at hvor man normalt kan "stå stille" i pedalerne, mens man kører, også kaldet friløb, bliver man på en fixiecykel nødt til altid at køre rundt i pedalerne.
Navet er den midterste del af cykelhjulet, den del du monterer på cykelstellet, og den del af hjulet, hvor egerne sidder fast.

På en normal cykel vil der på det bagerste hjul, på navet, normalt være to forskellige ting man kan montere:
 Man kan vælge at montere en kassette, det vil sige en samling af fx 9, 10 eller 11 små kranse, tandhjul, med forskellig størrelse som skrues på navet. Med andre ord giver dette cyklen gear, som en cykel normalt vil have.
 Det andet man kan montere er en enkelt krans, som også giver cyklen et friløb, men bare uden flere forskellige gear.

Da fixiecykler ofte gælder om at have en så enkel cykel som muligt, har mange eksemplarer hverken reflekser, ringeklokke eller bremser. I mange lande, heriblandt Danmark, er det dog lovpligtigt at have monteret 2 adskilte bremsesystemer på en cykel, ligesom både reflekser og ringeklokke er påkrævet.

Det er de seneste år blevet mere og mere normalt at se fixiecykler på gaden, og der er efterhånden blevet dannet en hel kultur omkring fixiecykler.
Nogen bygger fixier af gamle dele, de har, køber billigt eller finder på lossepladsen, altså for at få en så billig cykel som muligt.

Se også
 Single-speed cykel

Kilder

Cykeltyper
Musikbiblioteket

Musikbiblioteket er en den del af Odense Centralbibliotek, som varetager udlån af musik.

Musikbiblioteket lå tidligere som en del af kulturkomplekset Brandts Klædefabrik, men var lukket i perioden 15. maj-15. august 2013, hvor det flyttede til Odenses tidligere banegård fra 1914. D. 24. november 2017  flyttede musikbiblioteket ind hos Odense Centralbibliotek i det nybyggede Borgernes Hus, som er en del af Odense Banegård Center.
Biblioteket formidler Skandinaviens største musiksamling til offentligt udlån. Udlån på biblioteket er muligt for alle danske borgere. Biblioteket rummer desuden et lydværksted og en mindre scene som anvendes til offentlige akustiske koncerter. 

Bibliotekets musiksamling tæller:
 100.000 CD-albummer
 23.000 nodehæfter
 1.500.000 musikfiler

Eksterne henvisninger 
 Musikbibliotekets websted

Kildehenvisninger 

Folkebiblioteker i Danmark
Biblioteker i Odense
GXG Markets

GXG Markets A/S tidligere Dansk Autoriseret Markedsplads (Dansk AMP) var et reguleret marked /børs for værdipapirer, hjemmehørende i Horsens. Efter hård kritik fra finanstilsynet i 2015 lukkede GXG Markets.. Markedet lukkede officielt d. 18. august 2015.

GXG Markets var ejet af svenske GXG Global Exchange Group AB og skiftede i 2010 navn fra Dansk AMP til GXG Markets.

GXG Markets var godkendt af det danske finanstilsyn til at drive et reguleret marked og et multilateralt handelssystem (Multilateral Trading Facility). GXG Markets havde hovedsæde i Danmark, men havde under MiFID-direktivet indledt aktiviteter i London. GXG Markets benyttede sig af GXG Global Exchange Groups patenterede elektroniske handelssystem GXG Tellus.

Baggrund 
GXG Markets blev oprindeligt etableret i 1998 som Dansk Autoriseret Markedsplads.
Virksomheden var den første virksomhed der fik tilladelse af det danske finanstilsyn til at drive en autoriseret markedsplads. I August 2010 blev virksomheden overtaget af svenske GXG Global Exchange Group.

Ledelse 
GXG Markets bestyrelsesformand var Carl Johan Hogbom, forhenværende direktør for OMX Stockholm Exchange.

Lukning 
Den 10. juni 2015 kunne Børsen berette at to britiske selskaber, som var noteret på GXG Markets, angiveligt var blevet brugt i påståede svindelnumre hvor investorer angiveligt skulle være blevet franarret milliarder af kroner.

I mellemtiden havde Finanstilsynet allerede i November 2014 lavet en ordinær inspektion af GXG Markets. Dette førte til en redegørelse fra Finanstilsynet, hvori tilsynet kritiserede en række forhold. I rapporten fremhævede tilsynet tillige en række tidligere påtaler, påbud og politianmeldelser indgivet af tilsynet mod GXG. Redegørelsen offentliggøres den 9. juli 2015.

I redegørelsen konkluderer finanstilsynet at "GXG ikke har drevet sit regulerede marked og sine multilaterale handelsfaciliteter på en betryggende og hensigtsmæssig måde." Finanstilsynet vurderer derfor at GXGs tilladelser bør inddrages.

Finanstilsynet sender udkast til afgørelsen til GXG den 29. maj 2015. 

Den 29. juni offentliggør GXG at de stopper al optagelse af nye selskaber.

Den 6. juli offentliggør GXG at de har besluttet at indlevere selskabets tilladelser, hvorved handelen på markedet stopper den 18. august. Da GXG selv indleverer tilladelserne, beslutter Finanstilsynet at henlægge sagen.

GXG Markets lukkede officielt den 18. august 2015 kl. 17.00 CET.

Referencer

Eksterne henvisninger 
 GXG Markets danske hjemmeside 
 Berlingske Business 
 Bloomberg Businessweek
 GXG Global Exchange Groups officielle hjemmeside 

Børser
Virksomheder i Horsens
Tomas Alfredson

Hans Christian Tomas Afredson (født 1. april 1965) er en svensk filminstruktør, der er bedst kendt for filmene Lad den rette komme ind fra 2008 og Dame, konge, es, spion fra 2011.

Alfredson blev født i Lidingö i Stockholms län.  Han er søn af komikeren, manuskriptforfatteren og instruktøren Hasse Alfredson.

Karriere 
Alfredsons karriere startede i Svensk Filmindustri, hvor han arbejdede som assistent. Han var involveret i grundlæggelsen af den svenske tv-kanal TV4, hvor han arbejdede i underholdningsafdelingen. En af hans successer her, var den svenske udgave af Fangerne på fortet. Alfredson flyttede derefter over på Sveriges Television, hvor han i 1990 lavede børneserien Ikas Tv-Kalas. I 1994 instruerede han tv-serien Bert, der var baseret på bogserien om Bert. Serien blev i 1995 til spillefilmen Bert – Den siste oskulden, som Alfredson fik en nominering til en Guldbagge for bedste instruktør for.

Alfredson blev instruktør for den svenske komediegruppe Killinggänget i 1999. Jeg så at de var lidt sjovere end andre, og lidt grundigere sagde han. Hans første samarbejde med gruppen, var en række tv-film, inklusiv mockumentaryen Torsk på Talinn, der handler om en gruppe svenske ungkarle, der tager på bustur til Estland i håbet om at finde estiske kærester. I 2004 instruerede Alfredson gruppen i filmen Fire nuancer af brunt, der er gruppens eneste spillefilm. Filmen vandt fire Guldbaggepriser inklusiv bedste instruktør til Alfredson.

I 2004 udgav den svenske forfatter John Ajvide Lindqvist gyserroman Lad den rette komme ind. Efter at have læst romanen, ville Alfredson gerne involveres i at filmatisere den. "Der var en menneskemængde der bankede på hans dør for at få lov til at lave filmen, så jeg var nummer 40 eller sådan noget. Da jeg mødte ham, kendte han til mig i forvejen, og kunne lide hvad jeg tidligere havde lavet, og vi svingede rigtig godt sammen." Filmen fortæller historien om et 12-årigt mobbeoffer, der bliver venner med en vampyrpige i 80'ernes Blackeberg i Sverige. Udover at være instruktør, arbejdede Alfredson også på klipningen sammen med Dino Jonsäter.

Lad den rette komme ind fik premiere 26. januar 2008 ved Gøteborg internationale filmfestival, hvor Alfredson vandt festivalen nordiske filmpris. Filmen blev hurtigt en international success, med rettighederne solgt til flere end 40 lande, inden filmens biografpremiere 24. oktober 2008. Alfredson vandt sin anden Guldbagge for bedste instruktør for filmen.

International karriere 
Efter at have færdiggjort arbejdet med Lad den rette komme ind, meddelte Alfredson, at han ikke ville lave flere film "i den nærmeste fremtid. I marts 2009 meddelte han dog at han ville deltage i en stor international filmproduktion. I juli 2009 fik Alfredson jobbet som instruktør på filmatiseringen af John le Carrés spionroman Dame, konge, es, spion, der blev produceret af Working Title Films' Tim Bevan og Eric Fellner. Filmen fik premiere ved Filmfestivalen i Venedig i september 2011. Alfredson var også oprindeligt instruktør på Nicole Kidmans kommende film The Danish Girl'', men hoppede fra, af ukendte årsager.

Referencer

Eksterne henvisninger 

 

Filminstruktører fra Sverige